**gara fără nume**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

GARA FĂRĂ NUME

de Marian Florentin Ursu

\*

Să-mi scrii minciuni, nu-mi scrie adevărul

Să-mi scrii când primăvara e în toi

Şi până să se schimbe iar decorul

Mai trece un pustiu pe lângă noi

Sau spune-mi doar minciuni adevărate

Cum că un tren mai are pasageri

Că vin cocori pe căile ferate

Pe ruta spre un ţărm de nicăieri,

Că-n gara dintre două anotimpuri

Mai este o tabelă cu sosiri

Şi şuieră un tren uitat de timpuri

Pe un peron al fostelor iubiri

Mai scrie-mi amănunte în post-scriptum

Când ne-ntâlneam sub zarzării din gări

Acum, în halta cea de praf şi bitum

Se întâlnesc doar două depărtări

Şi de-undeva din capătul de lume

Dă-mi un semnal cu litere de scrum

Când vei zări în gara fără nume

Un călător la capătul de drum